CELEX: C2007/117/27
Language: da
Date: 2007-05-26 00:00:00
Title: Sag C-150/07: Sag anlagt den 15. marts 2007 — Kommissionen for De Europæiske Fællesskaber mod Den Portugisiske Republik

26.5.2007   
            
            
               DA
            
            
               Den Europæiske Unions Tidende
            
            
               C 117/17
            
         Sag anlagt den 15. marts 2007 — Kommissionen for De Europæiske Fællesskaber mod Den Portugisiske Republik
   (Sag C-150/07)
   (2007/C 117/27)
   Processprog: portugisisk
   Parter
   
      Sagsøger: Kommissionen for De Europæiske Fællesskaber (ved G. Wilms og M. Afonso, som befuldmægtigede)
   
      Sagsøgt: Den Portugisiske Republik
   Sagsøgerens påstande
   
               —
            
            
               Det fastslås, at Den Portugisiske Republik har tilsidesat sine forpligtelser i henhold til artikel 2, artikel 6, stk. 2, artikel 9, 10 og 11 i forordning (EØF) nr. 1552/89 (1), idet den har nægtet at betale Kommissionen morarenter, som den skylder for for sen betaling af egne indtægter i forbindelse med ATA-proceduren, og idet den ikke har ændret sin nationale praksis med hensyn til registreringen af egne indtægter i forbindelse med denne procedure.
            
         
               —
            
            
               Den Portugisiske Republik tilpligtes at betale sagens omkostninger.
            
         Søgsmålsgrunde og væsentligste argumenter
   Den 21. februar 1992, som var datoen for den officielle fastlæggelse af den pågældende toldskyld, var disse beløb ikke formelt blevet anfægtet hverken af skyldnerne eller af de garanterende organisationer, og der er stillet sikkerhed for betalingen af denne skyld i henhold til ATA-konventionens artikel 6, stk. 1. Betingelserne for registrering af de konstaterede fordringer i A-regnskabet var derfor opfyldt.
   De omhandlede beløb burde have været registreret i A-regnskabet og stillet til rådighed for Fællesskabets budget inden for de frister, der er fastsat i forordning nr. 1552/89. For så vidt som de portugisiske myndigheder var forsinkede med registreringen af disse beløb i den konto, der er omhandlet i artikel 9, stk. 1, i forordning nr. 1552/89, skal der betales morarenter i henhold til denne forordnings artikel 11 og efter den 31. maj 2000 i henhold til artikel 11 i forordning nr. 1150/2000 (2). Derudover burde de portugisiske myndigheder have tilpasset deres nationale praksis til fællesskabsbestemmelserne med hensyn til behandlingen af ethvert tilsvarende tilfælde inden for ATA-konventionens område.
   
      (1)  Rådets forordning (EØF, Euratom) nr. 1552/89 af 29.5.1989 om gennemførelse af afgørelse 88/376/EØF, Euratom om ordningen for Fællesskabernes egne indtægter (EFT L 155, s. 1).
   
      (2)  Rådets forordning (EF, Euratom) nr. 1150/2000 af 22.5.2000 om gennemførelse af afgørelse 94/728/EF, Euratom om ordningen for Fællesskabernes egne indtægter (EFT L 130, s. 1).